antibiotiká pri HIT
Dobry den ktore krátkodnove  antibiotikum sa môže užívať v kombinácii s Mirzaten a pri HIT? Na angínu? dakujem
Dobrý deň,
ďakujeme za vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti.
Nie je stanovený zoznam antibiotík vhodných, resp. nevhodných u pacientov s histamínovou intoleranciou. Podľa niektorých zdrojov sa medzi problematické radia napríklad cefuroxím, či kyselina klavulánová. Pri mnohých liekoch však nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové lieky pri HIT u vás nemusia vyvolávať žiadne komplikácie a zároveň je na ošetrujúcom lekárovi, aby zvážil prínos liečby a možné riziká v závislosti od typu prebiehajúcej infekcie.
Prajem pekný zvyšok dňa.
S pozdravom
PharmDr. Veronika Kiabová